På marken i Gunderup er der ved at blive plantet 31.000 træer. Det er foreningen Plant et Træ, der sammen med 67 elever fra 1. klasse på Gistrup Skole får jord under neglene. -	Vi planter træer for at få ilt. Det er sjovt, at vi planter træer, der skal vokse sig store, siger Valdemar fra 1. klasse. Sammen med sine klassekammerater har han i dag en noget anderledes skoledag, når han lærer, hvad det vil sige, at passe godt på naturen – i naturen. Hør, hvad Anton fra 1. klasse tænker om dagens udflugt: Små og store på fælles mission - Vi inviterer dem ud til en dag, hvor de selv er med til at plante træerne. Det er ikke noget, de læser om eller ser på deres computere. Det er noget, de gør, siger Jens Døssing, landsformand for Plant et Træ. Foreningen har i samarbejde med en masse private sponsorer og forskellige kommuner i Danmark plantet træer siden 1988 for at bevare og værne om den danske natur. Det er en tradition, man ønsker at give videre til de næste generationer. - Vi tror på, at hvis børnene får kærlighed til naturen, så vil de også passe på den. For det man holder af, og det man elsker, det passer man på, siger Jens Døssing, hvis mission lader til at give pote. - Vi har plantet træer i 34 år, så vi ved, at mange af dem, vi har plantet med gennem årene, de også arbejder med grønne ting i dag. Spirende interesse for beplantning Siden 1988 har Plant et Træ plantet 1,5-2 millioner træer, som de gennem tiden har oplevet en spirende interesse for. -	Set fra vores sted, har der aldrig været så stor villighed til at plante træer. Vi er vokset utrolig meget i vores arbejde, så vi i år når op på over 100.000 træer, siger Jens Døssing. På marken i Gunderup giver børnene sig i kast med flere aktiviteter. -	De skal prøve at føle sig frem til, hvad der egentlig hører til ude i skoven, og hvad der ikke gør, siger Esben Buch, naturvejleder i Aalborg Kommune. Han har sat en række følekasser med fuglefjer og dåser klar til, at børnene kan føle sig frem til de rigtige svar.

Referat:
Når børnene går i 8. klasse, kan de begynde at plukke frugten fra de træer, de har plantet i dag.